Tallinn klindilõik hõlmab linnulennult ca 30 km Põhja-Eesti klindist Kallaste panga ja Maardu klindilahe vahel. Jälgides sügavalt aluspõhjakivimitesse (põhiliselt Kambriumi liivakividesse-savidesse) lõikunud klindilahtede ja -saarte astangujoonte kulgu, on selle lõigu pikkus ligi 90 km. Klindilõigu eripära on eelkõige Suur-Tallinna klindilaht selle mattunud ürgorgude ja klindipoolsaarte, -neemikute ja -saarte labürindis. Suur-Tallinna klindilahe geograafiliseks vasteks on Tallinna laht, mis süüvib poolkaarjalt kuni 7 km ulatuses ja 18 km laiuselt Põhja-Eesti paeplatoosse Suurupi klindipoolsaare (Kallaste pank) ja Lasnamäe klindiplatoo (Suhkrumäe klindineemik) vahelisel alal.